
Kontrakció-extrakció alapú részecske elválasztás szerpentin mikro csatornában

A mikrofluidika egy interdiszciplináris tudományterület, amely fizikai, kémiai, biológiai, és mérnöki tudást kombinálva olyan eszközök tervezésével és gyártásával foglalkozik, amelyeken keresztül folyadékok és részecskék manipulálhatók, vezérelhetők és elemezhetők mikroszkopikus méretarányban. A passzív inerciális eszközök a csatorna geometriáját és a belső hidrodinamikai erőket használják fel a folyadék és a részecskék manipulálására. Képesek a különböző fizikai tulajdonságú (méret, forma, sűrűség stb.) részecskéket bizonyos egyensúlyi helyzetekbe fókuszálni. Így ezek a mikrofluidikai eszközök gyors és olcsó megoldást kínálnak például a gyógyszerkutatás terén, ipari és környezetvédelmi területeken, az orvosi diagnosztikában.
A pályamunka fókuszában az inerciális mikrofluidika áll. A cél olyan mikrofluidikai eszközök tervezése és azokhoz olyan paraméterkészlet meghatározása, melyek képesek mikron méretű részecskék célzott és hatékony fókuszálására és elválasztására. A tervezett eszközök aszimmetrikus szerpentin geometriával rendelkeznek, így ezek az eszközök ötvözik a kontrakció-extrakció alapú elválasztás és a csatornában létrejövő Dean áramlás elveit a hatékony fókuszálás érdekében. A pályamunka bemutatja a releváns mikrofluidikai elveket és néhány, az inerciális mikrofluidika részecskeleválasztás és fókuszálás területével foglalkozó szakirodalmat. A dolgozat ismerteti a tervezési és gyártási folyamatot, az elkészített eszközökkel végzett méréseket, azok részletes kiértékelését és következtetések levonását.



